L’Ajuntament vol conèixer l’opinió dels usuaris habituals de la Rubina sobre la presència de les autocaravanes

30/08/2007

L’Ajuntament ha rebut queixes d’usuaris habituals per la massiva presència d’aquests vehicles.

Les autocaravanes no poden romandre a les platges del terme municipal, a excepció de la platja de la Rubina on només es prohibeix establir-se durant la nit. Però la presència massiva d’aquests vehicles dins del paratge natural obliga a qüestionar-se el departament de Sostenibilitat de l’Ajuntament de Castelló d’Empúries la possibilitat de prohibir-ne l’accés durant tot el dia. 

Per aquest motiu a la pàgina web s’ofereix l'opció de donar l’opinió sobre aquest tema responent a una enquesta que planteja prohibir l’accés de les autocaravanes a la platja. 

La regidora de Polítiques Ambientals, Sostenibilitat i Participació, Montse Escutia, explica que les reiterades queixes dels usuaris habituals de la platja ha provocat aquest plantejament des de l’Ajuntament, ja que “en ocasions s’ha arribat a comptabilitzar fins a una cinquantena d’autocaravanes estacionades i això deteriora la imatge que volem transmetre”. La regidora també avança que de cares a la propera temporada es reuniran amb responsables de càmpings i del sector turístic en general per a debatre aquest tema “i estudiar la possibilitat d’instal·lar uns arcs de gàlib per impedir l’entrada d’aquests vehicles”, comenta, tot afegint que “no serà senzill perquè els propietaris de les autocaravanes també són turistes que cal tenir en compte, molts d’ells gent sensible amb el medi ambient”.

El projecte del Ministeri de Medi Ambient

Aquest tema esdevé una problemàtica només a curt termini ja que s’està tramitant el projecte que va redactar el Ministeri de Medi Ambient i que contempla l’ordenació del paratge a diferents nivells. Dins d’ell s’establiran zones d’aparacament allunyades de la platja i es prohibirà l’accés de qualsevol vehicle de motor per l’actual camí que passarà a ser una via només per a vianants.

